סיום מסכת בבא קמא

לעילוי נשמת אחי אביתר ז"ל שטבע בטיול השנתי בן אבנר ואורית הי"ו

כפי שאופיר הסביר, ששת הפרקים הראשונים במסכתנו עוסקים בנזקים שאדם גורם לרכוש הזולת ובנזקים שרכושו של אדם גורם לזולת או לרכושו. הפרק השמיני עוסק בנזקים שגורם אדם לגופו של חברו, דהיינו: בחובל. אולם, יש הבדל מהותי בין הנזקים הללו.

החובל בחברו מתחייב בחמישה דברים (צער, נזק, ריפוי, שבת ובושת). אך בנוסף לחיובים הממוניים הללו, החובל **עובר על לאו, איסור תורה מעבר לחיוב הממוני אותו חייבה התורה לשלם לניזוק**.

הלאו נלמד מהציווי לדיינים **בדברים פרק כה, פס' ג**:

**"**ארבעים יכנו **לא יֹסיף".**

**כפי שפסק הרמב"ם בהלכות חובל ומזיק פרק ה' הלכה א:**

***אסור לאדם לחבול בין בעצמו בין בחבירו.*** *ולא החובל בלבד אלא כל המכה אדם כשר מישראל בין קטן בין גדול בין איש בין אשה דרך נציון הרי זה עובר בלא תעשה,* ***שנאמר לא יוסיף להכותו****,* ***אם הזהירה תורה מלהוסיף בהכאת החוטא קל וחומר למכה את הצדיק.***

דהיינו, יש אזהרה לדיינים ולשליחי בי"ד שמבצעים את דין המלקות, שלא יוסיפו הכאה אפילו אחת יותר ממה שחויב בדין, וכל הכאה שאינה בדין עוברים על לאו. נמצא שאדם שמכה את חברו שלא בדין עובר על לאו. שהרי אם שליחי בי"ד מוזהרים לא להוסיף הכאה לאחד שחויב מלקות, כל שכן, לאדם פרטי שהוא לא בר סמכא לתת מכות, עובר על לאו-איסור דאורייתא.

ראינו עתה איסור דאורייתא, בהכאה פיזית של אדם. השאלה היא, האם יש איסור דאורייתא גם בלהזיק ממון/רכוש חברו?

לכאורה, בעוד שהתורה אכן מפרטת באריכות את החיוביים הממוניים החלים על אדם ברגע שהוא או רכושו גרמו נזק לממון הזולת, אין אנו מוצאים כל איסור דאורייתא מפורש האוסר להזיק! ועל כן נראה שאדם יכול לומר, "אין לי בעיה להזיק ולשלם את הנזק", ובכך ינהג בהפקרות!!?

 הגמרא **במסכת בבא בתרא** (דף כב ע"ב) מביאה את דברי רב טובי בר מתנא:

***"אָמַר רַב טוֹבִי בַּר מַתְנָה: זֹאת אוֹמֶרֶת, גְּרָמָא בְּנִיזָּקִין- אָסוּר!"***

כלומר, רב מתנא קובע שגם גרמא בנזיקין אסור, אפילו שלא גורם נזק באופן ישיר אסור לעשות וכמובן שאם גרמא אסורה, **כל שכן היזק ישיר אסור**.

גם במסכתנו בבא קמא **בדף נא ע"ב,** הגמרא עוסקת בעניין בור, וחוקרת במקרה שאדם שולח שליח לחפור בור והזיק הבור. מי יחויב השולח או השליח שחפר?

*"בור של שני שותפין היכי משכחת לה? אי דשוו שליח תרוייהו, ואמרי ליה: "זיל כרי לן" ואזל כרה להו,* ***אין שליח לדבר עבירה?!****"*

כלומר, משמע מהגמ' הואיל ואין שליח לדבר עבירה, השליח שחפר בפועל ויצר את הנזק, חייב על נזקי הבור. יחד עם זאת, לא מצוין על איזה לאו עובר מהתורה במקרה זה.

**הרמב"ם בהלכות נזקי ממון [ה, א]:**

*"בהמה שהייתה רועה, ופרשה ונכנסה בשדות ובכרמים, אע"פ שעדיין לא הזיקה, מתרין בבעליה שלשה פעמים. אם לא שמר בהמתו ולא מנעה מלרעות, יש רשות לבעל השדה לשחוט אותה שחיטה כשרה ואומר לבעליה בואו ומכרו בשר שלכם,* ***מפני שאסור לאדם להזיק ולשלם מה שהזיק, אפילו לגרום הנזק אסור****".*

**כלומר, הרמב"ם פוסק שאסור לאדם להזיק או לגרום לנזק** לרכוש חברו, ללא קשר לשאלת החיובים הממוניים שהתחייב לשלם.

**נשאלת השאלה, מנל"ן? דהיינו, מה המקור של איסור זה מהתורה?**

**המבי"ט** (רבי משה בר יוסף מִטְרָאנִי) שהיה חברו ובן דורו של מרן רבי יוסף קארו, בחיבורו "קריית ספר" על הרמב"ם כתב:

"מה שאסור לאדם להזיק ולשלם, **נראה דהוי מדרבנן**".

כלומר: אין הכי נמי– אכן אין כאן איסור תורה, וחכמים הם שאסרו את הדבר.

אמנם, המבי"ט קבע בדברי הרמב"ם שאין איסור דאורייתא אלא איסור דרבנן במקרה של הזיק לרכוש חברו. אך לא מצאנו על תקנת חכמים המתייחסת לאיסור להזיק. ומלבד זאת, קשה לראות מצב בו התורה לא אסרה על יצירת נזקים וחכמים רק במשתמע אסרו את הדבר. במילים אחרות חז"ל קובעים ומחזקים את דברי התורה, ועל כן החיוב צריך להיות מדאורייתא.

האמת שרוב המפרשים **חולקים על המבי"ט ואוחזים בתפיסה שיש כאן איסור תורה** האוסר על האדם להזיק את חברו ואת ממונו, וחולקים מהו המקור בתורה לדין זה:

**אפשרות אחת עולה מדברי רבנו יונה** הסובר שהאיסור להזיק נגזר מאיסור גזילה. בתחילת פירושו למסכת אבות כותב:

"כתוב 'לא תגזול' (שם, יג), **וכל נזיקין בכלל אותו הלאו**".

כלומר, רבנו יונה לומד מהאיסור לגזול את ממון חברו לומד איסור שלא להזיק בצורה אחרת את ממון חברו.

אך לימוד זה קשה במקצת, מכיוון שבעוד שחיוב גזלה מתקיים רק במזיד. דהיינו, רק אם אדם גזל את ממון חברו ביודעין ובמכוון, לעומת זו בנזיקין אדם מתחייב לשלם על הנזקין שגרם גם אם אלו בוצעו **בשגגה**.

הרב ישראל קנייבסקי המכונה "הסטייפלר" כותב בספרו **קהילות יעקב** בבבא קמא סימן א' שיש ללמוד את מקור החיוב מחיוב השבת אבדה, שהגמרא בבבא מציעא (לא ע"א) רואה בו חיוב כללי להציל ממון חברו.

כלומר, התורה חייבה את האדם לא להתעלם מאבדת חברו ולהציל את ממון חברו אפילו מהפסד הבא על ידו, ולכן קל וחומר שחייב לא להזיק לחברו או לממונו בידיים או באופן ישיר.

אני רוצה להתמקד דווקא באפשרות נוספת שעולה בראשונים:

**רבי מאיר הלוי אבולעפיה שהיה מראשוני ספרד וחברו של הרמב"ן, בספרו "היד רמה" על מסכת** בבבא בתרא בדף כו ע"א העלה שתי הצעות:

*"דאסיר למגרם מידי דאתי מיניה היזקא לאינשי, אי משום* ***'לפני עור לא תתן מכשול'*** *(ויקרא י"ט, יד)* ***ואי משום 'ואהבת לרעך כמוך'*** *(שם, יח)".*

כלומר מקור האיסור להזיק ממון חברו נובע מהאיסור "לפני עיוור" המדבר על הטעיה, או הכשלת אדם. או לחלופין ממצוות עשה, והיא החובה של "ואהבת לרעך כמוך" ממנה עולה שעל אדם לפעול כפי שהיה מצפה שיתנהגו כלפיו, וברור שאדם לא יהיה חפץ שיגרמו לרכושו/ממונו נזקים. במובן של "דעלך סני, לחברך לא תעביד" כמאמר הלל הזקן במסכת **שבת בדף לא ע"ב**.

שיטה זו ניתן למצא גם בספר החינוך במצווה רמ"ג- **מצוות אהבת ישראל**:

*"שנצטווינו לאהוב כל אחד מישראל אהבת נפש, כלומר שנחמול על ישראל ועל* ***ממונ****ו...* ***ולא יזיק לו בשום צד****....שורש המצווה ידוע, כי כמו שיעשה הוא בחבירו ,כן יעשה חבירו בו, ובזה יהיה שלום בין הבריות."*

**הרמב"ם, בהלכות דעות ו, ג פוסק :**

*מצווה על כל אדם לאהוב את כל אחד ואחד מישראל כגופו, שנאמר:" ואהבת לרעך כמוך". לפיכך צריך לספר בשבחו* ***ולחוס על ממונו כאשר הוא חס על ממון עצמו.***

**כלומר מצוות "ואהבת לרעך כמוך" איננה רק מתן יחס חיובי ל"רעך" כפי שהיינו מצפים שייתן לנו. אלא יש פה חיוב רחב הרבה יותר ובכלל זה לדאוג שממונו אינו ניזוק.**

כולנו מכירים את דבריו של רבי עקיבא המובאים במדרש רבה פרשה כד ד"ה "ביום ברא אלהים":

*בן עזאי אומר: "זה ספר תולדות אדם" כלל גדול בתורה.*

 *ר' עקיבה אומר: ואהבת לרעך כמוך, כלל גדול ממנו,* ***שלא תאמר הואיל וניתבזיתי יתבזה חבירי.***

 *אמר ר' תנחומא: אם עשית כן דע למי אתה מבזה, "בדמות אלהים עשה אתו".*

לאחר הדרשה של רבי עקיבא מובאים דבריו של ר' תנחומא שמשווה בין כבודו של אדם לכבוד שמים שכן האדם נברא בצלם אלוקים.

אם כן פגיעה ברכושו של האדם איננה רק חיוב ממוני המושת על האדם המזיק ומחייבו בחוב כספי כזה או אחר, אלא חובה על האדם לשמור על כבוד הזולת ועל ממון הזולת כי "רעך" אינו רק אדם, אלא "נברא בצלם אלוקים" ולכן יש לדאוג שלא יפגע, לא בו ולא בממונו.

אופיר דיבר לעיל, על דרכם של החסידים שהיו דואגים שלא תצא תקלה תחת ידם והיו נזהרים ביותר בכדי למנוע נזקים מהזולת.

ברור, שהתנהגות זו, לא היתה רק בגדר "לפנים משורת הדין", אלא נבעה מאותו חיוב בדיוק. של מצוות עשה "ואהבת לרעך כמוך" כשאדם מקיים את מצוות זו מתוך הבנה והפנמה, שהאדם הוא יצירו של אלוקים ואף נברא בצלמו, הוא לא ייסתפק בלשלם את הנזק שגרם לחברו, אלא ימנע אותו מלכתחילה, ממילא יביא לאהבה בין הבריות כפי שכתב החינוך וגם לאהבת ה', שהרי אדם כזה שמקפיד על דרך ארץ ומונע נזקים מהזולת, הוא מאהיב שם שמים על הבריות, וזוהי מצוות אהבת ה' כפי שמסביר מורנו ורבנו הרב נחום אליעזר רבינוביץ' זצ"ל ששבוע שעבר ציינו שלוש שנים לפטירתו:

***" היחס הנדרש מן האדם כלפי הקב"ה מתבטא באהבה וביראה . ברם, אהבה מטבעה אינה נשארת טמונה בלב בלבד, כי אם גולשת החוצה. הבסיס מפורש בהלכות יסודי התורה אבל הענפים והסניפים זקוקים לטיפול נפרד במדורים נפרדים. אמרו חכמים (יומא פ"ו ע"א) " שיהא שם שמים מתאהב על ידך - שיהא קורא ושונה ומשמש תלמידי חכמים, ויהא משאו ומתנו, באמונה ודיבורו בנחת עם הבריות. מה הבריות אומרות עליו? אשרי אביו שלימדו תורה, אשרי רבו שלימדו תורה...ראו כמה נאים דרכיו כמה מתוקנים מעשיו...אבל מי שקורא ושונה ומשמש תלמידי חכמים ובאין משאו ומתנו באמונה ואין דיבורו בנחת עם הבריות - מה הבריות אומרות עליו ? אוי לו לפלוני שלמד תורה"***

**ונעבור לסוגיה האחרונה של המסכת:**

הסוגייה האחרונה במסכת עוסקת בדינים הקשורים לפסולת הנשארת מעבודת בעלי מקצוע מסוימים ולמי היא שייכת- לבעל הבית או לבעל המקצוע.

הגמרא מסבירה שכל עוד בעל הבית אינו מקפיד על הפסולת, בעל המקצוע יכול לקבל את הפסולת שנשארה מהעבודה, אולם אם בעל הבית מקפיד, כלומר רואה בה חשיבות, היא שייכת לבעל הבית.

**נסיים במילים האחרונות של הגמרא:**

***ת"ר****: מסתתי אבנים אין בהם משום גזל, מפסגי אילנות, מפסגי גפנים, מנקפי היגי (קוצים), מנכשי זרעים ועודרי ירקות, בזמן שבעה"ב מקפיד עליהם, יש בהן משום גזל. אין בעל הבית מקפיד עליהן, הרי אלו שלו.*

 ***א"ר יהודה:*** *כשות וחזיז אין בהם משום גזל. באתרא דקפדי, יש בהן משום גזל.*

 ***אמר רבינא:*** *ומתא מחסיא אתרא דקפדי הוא.*

חכמים קובעים שפסולת הנשארת ממלאכות כגון סיתות אבנים, שאריות של גזם, וניקוש עשבים שייכת לבעל הבית ברגע שהוא מקפיד על כך, ולכן אם בעל המקצוע לקח אותה לעצמו הוא עובר על גזל.

רב יהודה מוסיף שבשיבולים צעירות, שראויות רק לשחת בהמות גם כן אין בהם משום גזל. אמנם, במקום שמקפידים על כך, יש בהם משום גזל.

רבינא קובע, ש "מתיא מחסיא" (שם של מקום), נחשב כמקום בו אנשים מקפידים על הפסולת ולכן אסור לבעלי המלאכה לקחת אותה לעצמם ואם לקחו, הם עוברים על גזל.

***הדרן עלך הגוזל בתרא וסליקא לה מסכת בבא קמא***

**הדרן עלך**

הֲדַרַן עַלָךְ מַסֶּכֶת [בבא קמא] וְהֲדַרַך עֲלָן, דֲעֲתֵן עֲלֵך מַסֶּכֶת [בבא קמא] ודֲעֲתֵך עַלָן. לָא נִתֽנַשֵׁי מִינָךְ מַסֶּכֶת [בבא קמא] וְלֹא תִּתֽנַשִׁי מִינַן, לָא בְּעָלְמָא הָדֵין וְלֹא בְּעָלְמָא דְאַָתֵי. (ג פעמים)

יְהִי רָצוֹן מִלְּפָנֶיךָ אלוקינו ואלוקי אַבוֹתֵינוּ שֶׁתְהֵא תּוֹרַתְךָ אוּמַנֻתֵנוּ בָּעוֹלָם הַזֶה ותְהֵא עִמָנוּ לעוֹלָם הַבָּא. חַנִינָא בַּר פַּפָּא, רַמִי בַּר פַּפָּא, נַחְמָן בַּר פַּפָּא, אַחַאי בַּר פַּפָּא, אַבָּא בַּר פַּפָּא, רַפֽרַם בַּר פַּפָּא, רָכִיש בַּר פַּפָּא, סוֹרְחָב בַּר פַּפָּא, אַדָא בַּר פַּפָּא, דָרוֹ בַּר פַּפָּא.

הַעֲרֵב נָא ה' אֱלֹקינוּ, אֶת דִּבְרֵי תּוֹרָתְךָ בְּפִינוּ וּפִיפִיּוֹת עַמְּךָ בֵּית יִשְׂרָאֵל, וְנִהְיֶה אֲנַחְנוּ כּוּלָנוּ וְצֶאֱצָאֵינוּ וְצֶאֱצָאֵי עַמְּךָ בֵּית יִשְׂרָאֵל, כּוּלָנוּ יוֹדְעֵי שְׁמֶךָ וְלוֹמְדֵי תּוֹרָתְךָ מֵאֹיְבַי, תְּחַכְּמֵנִי מִצְוֹתֶךָ: כִּי לְעוֹלָם הִיא לִי. יְהִי לִבִּי תָמִים בְּחֻקֶּיךָ, לְמַעַן, לֹא אֵבוֹשׁ. לְעוֹלָם, לֹא אֶשְׁכַּח פִּקּוּדֶיךָ: כִּי בָם, חִיִּיתָנִי. בָּרוּךְ אַתָּה ה' לַמֽדֵנִי חֻקֶּיךָ. אָמֵן אָמֵן סֶלָה וָעֶד.

מוֹדִים אֲנַחְנוּ לְּפָנֶיךָ ה' אלוקינו ואלוקי אֲבוֹתֵינוּ שֶׁשַּׂמְתָּ חֶלְקֵנוּ מִיּוֹשְׁבֵי בֵּית הַמִּדְרָשׁ, וְלֹא שַׂמְתָּ חֶלְקֵנוּ מִיּוֹשְׁבֵי קְרָנוֹת. שֶׁאָנוּ מַשְׁכִּימִים וְהֵם מַשְׁכִּימִים אָנוּ מַשְׁכִּימִים לְדִבְרֵי תּוֹרָה וְהֵם מַשְׁכִּימִים לִדְבָרִים בְּטֵלִים. אָנוּ עֲמֵלִים וְהֵם עֲמֵלִים. אָנו עֲמֵלִים וּמְקַבְּלִים שָׂכָר וְהֵם עֲמֵלִים וְאֵינָם מְקַבְּלִים שָׂכָר. אָנוּ רָצִים וְהֵם רָצִים. אָנוּ רָצִים לְחַיֵּי הָעוֹלָם הַבָּא, וְהֵם רָצִים לִבְאֵר שַׁחַת. שֶׁנֱאמַר: וְאַתָּה אֱלֹקים, תּוֹרִדֵם לִבְאֵר שַׁחַת, אַנְשֵׁי דָמִים וּמִרְמָה, לֹא יֶחֱצוּ יְמֵיהֶם; וַאֲנִי, אֶבְטַח בָּךְ.

יְהִי רָצוֹן מִלְּפָנֶיךָ ה' אלקי, כְּשֵׁם שֶׁעֲזַרֽתַּנִי לְסַיֵים מַסֶּכֶת [בבא קמא] כֵּן תּֽעַזְרֵנִי לְהַתְחִיל מַסֶּכְתּוֹת וּסֽפָרִים אַחֵרִים וּלְסַיֵימָם, לִלְמֹד וּלְלַמֵּד לִשְׁמֹר וְלַעֲשׂוֹת וּלְקַיֵּם אֶת כָּל דִּבְרֵי תַלְמוּד תּוֹרָתְךָ בְּאַהֲבָה וּזְכוּת כֹּל הַתָנָאִים וְאָמוֹרָאִים וּתַּלְמִידֵי חֲכָמִים יַעֲמוֹד לִי וּלְזַרְעִי שֶׁלֹא תָּמוּש הַתּוֹרָה מִפֽי וּמִפִי זַרְעִי עָד עוֹלָם. וַיִתְקַיֵים בִּי בְּהִתְהַלֶּכְךָ, תַּנְחֶה אֹתְךָ, בְּשָׁכְבְּךָ, תִּשְׁמֹר עָלֶיךָ, וַהֲקִיצוֹתָ, הִיא תְשִׂיחֶךָ. כִּי בִי, יִרְבּוּ יָמֶיךָ, וְיוֹסִיפוּ לְּךָ, שְׁנוֹת חַיִּים. אֹרֶךְ יָמִים, בִּימִינָהּ, בִּשְׂמֹאלָהּ, עֹשֶׁר וְכָבוֹד. ה' | עֹז, לְעַמּוֹ יִתֵּן; ה' | יְבָרֵךְ אֶת עַמּוֹ בַשָּׁלוֹם.

**קדיש של סיום מסכת**

יִתְגַּדַּל וְיִתְקַדַּשׁ שְׁמֵהּ רַבָּא בְּעָלְמָא דִּי הוּא עָתִיד לְאִתְחַדְתָּא, וּלְאַחֲיָאה מֵתַיָּא, וּלְאַסָּקָא יַתְּהוֹן לְחַיֵּי עָלְמָא, וּלְמִבְנָא קַרְתָּא דִּי יְרוּשְלֵם, וּלְשַׁכְלְלָא הֵיכָלֵהּ בְּגַוָּהּ, וּלְמֶעֱקַר פּוּלְחָנָא נוּכְרָאָה מִן אַרְעָה, וּלְאָתָבָא פּוּלְחָנָא דִּי שְׁמַיָּא לְאַתְרָהּ, וְיַמְלִיך קוּדְשָׁא בְּרִיךְ הוּא בּמַלְכוּתֵה וִיקָרֵהּ בְּחַיֵּיכוֹן וּבְיוֹמֵיכוֹן וּבְחַיֵּי דְכָל בֵּית יִשְׂרָאֵל, בַּעֲגָלָא וּבִזְמַן קָרִיב, וְאִמְרוּ אָמֵן יְהֵא שְׁמֵהּ רַבָּא מְבָרַךְ לְעָלַם וּלְעָלְמֵי עָלְמַיָּא. יִתְבָּרַךְ וְיִשְׁתַּבַּח וְיִתְפָּאַר וְיִתְרוֹמַם וְיִתְנַשֵּׂא וְיִתְהַדָּר וְיִתְעַלֶּה וְיִתְהַלָּל שְׁמֵהּ דְּקֻדְשָׁא. בְּרִיךְ הוּא. לְעֵלָּא מִן כָּל בִּרְכָתָא וְשִׁירָתָא תֻּשְׁבְּחָתָא וְנֶחֱמָתָא דַּאֲמִירָן בְּעָלְמָא. וְאִמְרוּ אָמֵן.

יְהֵא שְׁלָמָא רַבָּא מִן שְׁמַיָּא וְחַיִּים עָלֵינוּ וְעַל כָּל יִשְׂרָאֵל. וְאִמְרוּ אָמֵן: עוֹשֶׂה שָׁלוֹם בִּמְרוֹמָיו הוּא יַעֲשֶׂה שָׁלוֹם עָלֵינוּ וְעַל כָּל יִשְׂרָאֵל וְאִמְרוּ אָמֵן: